Max beëindig Mercedes se VSA-oorheersingMax Verstappen en die Red Bull-span vier sy oorwinning in die VSA. Foto: Steven Tee/AFP. Max Verstappen het gisteraand (SA tyd) Mercedes se heerskappy van die Amerikaanse Grand Prix beëindig toe hy eerste oor die wenstreep in Austin gejaag het. Sodoende het hy sy voorsprong op die jaerspunteleer na 12 punte gerek. Lewis Hamilton was kort op sy hakke nadat die jong Nederlander net genoeg in die laaste ronde gedoen het om te sorg dat die geruite vlag vir hom geswaai word. Die verdedigende wêreldkampioen het weliswaar vir Verstappen vroeg in die wedren – sommer so uit die staanspoor – verbygesteek, maar die Red Bull-span se kuipstrategie het gesorg dat hulle die kat-en-muis-speletjie uiteindelik gewen het. Verstappen en Sergio Perez het vroeg die kuipe besoek, terwyl Hamilton besluit het om langer op die baan te bly; natuurlik met die hoop dat hy later weer die Red Bull-renjaer sou inhaal. Nuwer bande verrig immers wondere op ’n F1-renbaan. Maar helaas was dit hom nie beskore nie en ’n briljante Verstappen het met net meer as ’n sekonde gewen. “Dit was glad nie maklik nie – my bande was gaar – maar dit is ongelooflik om hier te wen. Dit was ’n opwindende wedren want ons was deurgaans onder hewige druk,” het Verstappen gesê. Christian Horner, Red Bull-spanbaas, het die jong Nederlander se bestuursvernuf geloof en erken dat hy soms ’n bietjie oor die uitslag getwyfel het. “Ek het met tye werklik gedink dat Max nie met die louere sal wegstap nie – Lewis se bande was immers in ’n baie beter toestand. Maar Max het dinge onder beheer gehad en hy het hom uitstekend van sy taak gekwyt.” Volgens Hamilton was die Red Bull-motor net beter. “Ons het ons beste gegee, maar om een of ander rede was hulle net vinniger as ons. Ek weet nie eintlik wat ons vandag anders kon gedoen het nie en ons sal beslis die wedren ontleed,” het Hamilton gesê. Dit is maklik om iemand in te haal, maar dit is ’n ander storie om hom weer verby te steek. Win number EIGHT of 2021 for @Max33Verstappen ????#USGP ???????? #F1 pic.twitter.com/hxKAJAPc0i — Formula 1 (@F1) October 24, 2021 2️⃣0️⃣0️⃣ #F1 podiums ???? #ChargeOn ???? pic.twitter.com/vGFzMUNIzB — Red Bull Racing Honda (@redbullracing) October 24, 2021